b'\n_START_ARTICLE_\nCommedia dell\'arte\n_START_PARAGRAPH_\nCommedia dell\'arte va ser el nom que va rebre un tipus d\'espectacle improvisat de carrer que va ser especialment popular al renaixement itali\xc3\xa0 i que tenia uns personatges caracter\xc3\xadstics, com la Colombina, l\'Arlequ\xc3\xad, el Pedrolino -que esdevindria el Pierrot franc\xc3\xa8s- i el pantalone. Dramaturgs de la talla de Shakespeare i Moli\xc3\xa8re es van basar en ells per a escriure les seves obres, s\xc3\xb3n origen dels pallasos, d\'hist\xc3\xb2ries tradicionals de titelles, i de les \xc3\xb2peres c\xc3\xb2mica i bufa._NEWLINE_La definici\xc3\xb3 de "com\xc3\xa8dia de l\'art" distingia el teatre d\'actors professionals d\'aquell que es feia a les corts per part de literats i cortesans o dels espectacles sagrats de l\'esgl\xc3\xa9sia. Les companyies professionals estaven compostes per artistes i acr\xc3\xb2bates ambulants. No interpretaven textos d\'autor sin\xc3\xb3 que, a partir d\'un argument, representaven esdeveniments inspirats en la realitat quotidiana, enriquits amb n\xc3\xbameros acrob\xc3\xa0tics, dansa, m\xc3\xbasica i cant._NEWLINE_A la com\xc3\xa8dia de l\'art hi ha una s\xc3\xa8rie de personatges tipificats i arquet\xc3\xadpics, la majoria amb la seva m\xc3\xa0scara pr\xc3\xb2pia, que els actors coneixen b\xc3\xa9. La trama i el tema, s\xc3\xb3n motius i esbo\xc3\xa7os, etapes del proc\xc3\xa9s creatiu. Els actors improvisen a escena amb aquest material,  i l\'obra teatral neix davant del p\xc3\xbablic en el mateix moment en qu\xc3\xa8 es representa. Cada pe\xc3\xa7a \xc3\xa9s diferent i els autors de l\'obra en s\xc3\xb3n els mateixos executors.\n_START_SECTION_\nEtimologia\n_START_PARAGRAPH_\nCom\xc3\xa8dia de l\'art \xc3\xa9s la traducci\xc3\xb3 literal al catal\xc3\xa0 de l\'itali\xc3\xa0 Commedia dell\'Arte, on "art" t\xc3\xa9 el significat medieval d\'ofici, de saber-fer. Significa doncs l\'ofici de la com\xc3\xa8dia, del teatre. "Commedia" i "com\xc3\xa8dia" v\xc3\xa9nen del llat\xc3\xad comoedia, amb el mateix significat. Amb el temps, la paraula "comediant" ha est\xc3\xa8s el seu significat no nom\xc3\xa9s a qui es dedica a fer com\xc3\xa8dies sin\xc3\xb3 a l\'ofici de fer teatre, en general: actor.\n_START_SECTION_\nHist\xc3\xb2ria\n_START_PARAGRAPH_\nL\'origen pl\xc3\xa0stic de la com\xc3\xa8dia de l\'art es troba als antics rituals carnavalescos, mentre que els personatges van comen\xc3\xa7ar com una evoluci\xc3\xb3 dels de la com\xc3\xa8dia cl\xc3\xa0ssica grega d\'Arist\xc3\xb2fanes i Menandre, i llatina d\'autors com Plaute o Terenci. La mimesi reiterada d\'all\xc3\xb2 t\xc3\xadpic va acabar transformant-se en arquet\xc3\xadpica, possiblement tamb\xc3\xa9 per la necessitat social permanent de la caricatura, la farsa i la broma. La com\xc3\xa8dia de l\'art va significar una inflexi\xc3\xb3 en l\'evoluci\xc3\xb3 de la com\xc3\xa8dia des de l\'antiga Gr\xc3\xa8cia, cosa que no va poder ser evitada pels poders moralitzants medievals a qui no agradava veure la com\xc3\xa8dia com una ganyota grotesca. A l\'edat mitjana actuaven al carrer i a places, en escenaris funcionals i desmuntables._NEWLINE_La com\xc3\xa8dia de l\'art va recuperar dels grecs la m\xc3\xa0scara, no nom\xc3\xa9s com a objecte sin\xc3\xb3 en el sentit conceptual, els personatges estan estructurats dins d\'una psicologia donada. La m\xc3\xa0scara-personalitat identifica f\xc3\xadsica, psicol\xc3\xb2gicament i fins i tot ling\xc3\xbc\xc3\xadsticament els personatges, i permet ridiculitzar la realitat quotidiana, les autoritats i els estaments sacerdotals._NEWLINE_La com\xc3\xa8dia de l\'art va desenvolupar-se primer a It\xc3\xa0lia i es va difondre per tot Europa. La seva popularitat va ser extraordin\xc3\xa0ria. Les funcions van estendre\'s a salons i corts. L\'escenari es va anar tornant cada vegada m\xc3\xa9s complex, est\xc3\xa0tic, amb tres dimensions, mentre que l\'escenografia romania encara dominada pels colors del vestuari i les m\xc3\xa0scares._NEWLINE_En el segle\xc2\xa0xvii, la com\xc3\xa8dia de l\'art es va tornar hiperb\xc3\xb2lica per influ\xc3\xa8ncia del barroc, disfressava parcialment els personatges, i afegia efectes especials i elements mec\xc3\xa0nics. En aquesta \xc3\xa8poca els governs d\'Espanya i Fran\xc3\xa7a van intentar censurar i reglamentar aquesta forma teatral que, no obstant aix\xc3\xb2, va ser font d\'inspiraci\xc3\xb3 per a grans autors de teatre com Lope de Vega, Cervantes, Corneille, Moli\xc3\xa8re i Marivaux.\n_START_SECTION_\nTem\xc3\xa0tica\n_START_PARAGRAPH_\nLes trames i els temes s\xc3\xb3n molt variats, poden ser tr\xc3\xa0gics o c\xc3\xb2mics, hist\xc3\xb2rics, pastorals, b\xc3\xa8l\xc2\xb7lics, etc. i qualsevol combinaci\xc3\xb3 entre ells. Els actors, a m\xc3\xa9s de la preparaci\xc3\xb3 f\xc3\xadsica, eren experts en literatura, i se sabien de mem\xc3\xb2ria nombroses cites, hist\xc3\xb2ries i qualsevol material que els pogu\xc3\xa9s ser d\'utilitat. Les seves com\xc3\xa8dies no s\xc3\xb3n bufonades sin\xc3\xb3 un entreteniment enginy\xc3\xb3s, intel\xc2\xb7ligent i de bon gust que amalgama s\xc3\xa0viament llenguatge i acci\xc3\xb3.\n_START_SECTION_\nEstil\n_START_PARAGRAPH_\nLes obres de la com\xc3\xa8dia de l\'art solia constar d\'un pr\xc3\xb2leg de presentaci\xc3\xb3 i tres actes dividits en escenes. La proporci\xc3\xb3 entre veu i gest podia variar en funci\xc3\xb3 del pa\xc3\xads on actuava la companyia. En alguns pa\xc3\xafsos hi havia menys gags verbals i m\xc3\xa9s de visuals que a d\'altres. Molts del personatges masculins duien m\xc3\xa0scares. En canvi, els femenins, no. Amb tot, es considera un teatre de m\xc3\xa0scares.\n_START_SECTION_\nInflu\xc3\xa8ncia a la cultura\n_START_PARAGRAPH_\nActualment la com\xc3\xa8dia de l\'art forma part de l\'entrenament actoral general. A m\xc3\xa9s, se n\'han utilitzat recursos per a la creaci\xc3\xb3 i presentaci\xc3\xb3 d\'obres teatrals al llarg de la hist\xc3\xb2ria, no nom\xc3\xa9s de teatre popular i el clown sin\xc3\xb3 tamb\xc3\xa9 d\'autors que poden anar des de Shakespeare o Moli\xc3\xa8re a, m\xc3\xa9s modernament, per exemple, Santiago Rusi\xc3\xb1ol, Joan Brossa, Adri\xc3\xa0 Gual, Apel\xc2\xb7les Mestres, Bertold Brecht, Dario Fo a Mort accidental d\'un anarquista o Els Joglars a La Torna._NEWLINE_Carlo Goldoni, amb textos com El criat de dos amos, va intentar una cosa tan contradict\xc3\xb2ria com una com\xc3\xa8dia de l\'art escrita, amb gui\xc3\xb3 tancat._NEWLINE_Els titelles de guant tradicionals catalans, que tenien un vestit blanc anomenat \xc3\xa0nima sobre el qual es podien posar diferents vestits, al contrari dels de vestit "fixe" de la resta d\'Europa, ja estaven desenvolupats a la segona meitat del segle\xc2\xa0xix. malgrat poder canviar de vestit tenien uns noms t\xc3\xadpics prefixats, que provenien dels personatges de la com\xc3\xa8dia de l\'art: Joanet \xc3\xa9s el zanni, Pericu el Pierrot, T\xc3\xb2fol o Crist\xc3\xb2fol \xc3\xa9s Pulcinella, Baldomero i el senyor Enric s\xc3\xb3n dos Pantalons diferents, un de vell i un altre m\xc3\xa9s jovial, el Doctor t\xc3\xa9 diversos noms, per\xc3\xb2 sempre \xc3\xa9s doctor: Doctor Polsegueres, Doctor Carabassetes, etc. Nom\xc3\xa9s afegeix el personatge del dimoni, com a personatge no pertanyent a la com\xc3\xa8dia de l\'art. A finals del segle\xc2\xa0xviii, moltes obres tradicionals catalanes de titelles van ser importades d\'obres de titelles italians, que eren versi\xc3\xb3 amb ninots de presentacions de com\xc3\xa8dia de l\'art._NEWLINE_En la cultura popular cinematogr\xc3\xa0fica, especialment al cinema mut o les com\xc3\xa8dies slapstick, on el gest \xc3\xa9s molt m\xc3\xa9s important, per exemple, alguns elements t\xc3\xadpics de la com\xc3\xa8dia de l\'art que s\'usen encara s\xc3\xb3n els grups de policies, com a cor, el teatre dins el teatre, i les persecucions finals. Els lazzi de la com\xc3\xa8dia de l\'art serien actualment els gags de les com\xc3\xa8dies._NEWLINE_Pablo Picasso va crear personatges amb est\xc3\xa8tica inspirada en personatges de la com\xc3\xa8dia de l\'art (pulcinella, arlequ\xc3\xad i pierrot, especialment), tant en pintura, incloent retrats dels seus fills Paulo i Claude, com en escultura.'